ยึดหัวหาด 1,200 จุด
*หลังจากได้เกริ่นนำเรื่องดัชนีขึ้นมายืนบริเวณ 1,200 จุด..เอาไงต่อ ? ปรากฏว่ามิตรรักแฟนเพลงต่างต่อสายร้อยท่อตรงเพื่อแสดงความคิดเห็นเกี่ยวกับเรื่องดังกล่าวอย่างคับคั่ง ซึ่งมีทั้งในมุมของการขายแหลก..ซื้อแหลก หรือแม้กระทั่งนอนกระดิก..ดีกว่า ก็มีอยู่ไม่ใช่น้อย “โมนิก้า” เลยถือโอกาสนี้บอกเล่าข้อมูลต่าง ๆ เพื่อทำให้แฟนคลับเห็นอาการได้ชัดขึ้นกว่าเดิมพะยะค่ะ
8 เม.ย. 2563

เจาะกระดาน : โมนิก้าและทีมงาน
*หลังจากได้เกริ่นนำเรื่องดัชนีขึ้นมายืนบริเวณ 1,200 จุด..เอาไงต่อ ? ปรากฏว่ามิตรรักแฟนเพลงต่างต่อสายร้อยท่อตรงเพื่อแสดงความคิดเห็นเกี่ยวกับเรื่องดังกล่าวอย่างคับคั่ง ซึ่งมีทั้งในมุมของการขายแหลก..ซื้อแหลก หรือแม้กระทั่งนอนกระดิก..ดีกว่า ก็มีอยู่ไม่ใช่น้อย “โมนิก้า” เลยถือโอกาสนี้บอกเล่าข้อมูลต่าง ๆ เพื่อทำให้แฟนคลับเห็นอาการได้ชัดขึ้นกว่าเดิมพะยะค่ะ
*โดยสิ่งที่เห็นได้ชัดเวลานี้คือ ดัชนีพยายามยึดหัวหาด 1,200 จุดไว้อย่างเหนียวแน่น เพราะรู้ดีว่าอารมณ์ของนักลงทุนกำลังมาสุด ๆ และทุกครั้งที่เห็นแรงซื้อเข้ามารับหุ้นได้ทันเวลาเมื่อไหร่ ? มักมีการดันหุ้นกลับขึ้นไปเป็นประจำ วานนี้ถึงเห็นดัชนียืนปิดที่ระดับ 1,205.77 จุด ลบไป 9.18 จุด ด้วยมูลค่าการซื้อขาย 9.28 หมื่นล้านบาท ซึ่งเป็นผลมาจากทุกคนมองถึงความเป็นไปได้ที่ดัชนีจะวิ่งขึ้นไป 1,250 จุดยังเปิดกว้างน่ะซี
*ประเด็นดังกล่าวทำให้ “โมนิก้า” ต้องออกมาย้ำหัวหมุดเกี่ยวกับการโยกหุ้นไปมาที่เกิดขึ้นในจังหวะนี้ มันเป็นแทคติกขั้นพื้นฐานในการ “ลดความเสี่ยง เพิ่มกำไร” บรรดาแฟนคลับถึงเห็นหุ้นบางตัวสวนกระแสได้อย่างน่าทึ่ง และหุ้นบางตัวกลับทรุดฮวบฮาบอย่างไม่น่าเชื่อ เดี๊ยนเลยเกิดอาการคันปากมากเหลือเกิน เพราะวันนี้มีเรื่องให้เม้าท์หลายอารมณ์เหลือเกินเจ้าค่ะ
*เรื่องแรกที่อยากเม้าท์สุด ๆ คงเป็นข่าวดีของหุ้น GULF หลังผู้ถือหุ้นพากันโหวตแตกพาร์ฉลุย ซึ่งเป็นอีกหนึ่งกิมมิกที่ช่วยผลักดันราคาหุ้นในกระดานให้ทะยานขึ้นมาปิดที่ 168 บาท บวกไป 6 บาท หรือขึ้นไป 3.70% ด้วยมูลค่าการซื้อขาย 7.14 พันล้านบาทอย่างแข็งแกร่งแบบนี้ “โมนิก้า” ฟันธงได้เลยว่าช็อตนี้เล่นกันยาวอย่างแน่นอน ไม่เชื่อลองดูกันต่อไปเรื่อย ๆ ก็ได้นะตัวเอง
*ส่วนรายที่น่าแปลกใจสุด ๆ “โมนิก้า” คงให้น้ำหนักไปที่หุ้น ADVANC ก่อนใครเพื่อน เพราะสตอรี่เกี่ยวกับกำไรโตยังมีออกมาตลอดเวลา บวกกับบรรดากูรูเชียร์แบบออกนอกหน้า เดี๊ยนเลยเกิดอาการงงขึ้นทันทีเมื่อเห็นราคาหุ้นลงมายืนปิดที่ระดับ 187.50 บาท ลบไป 7.50 บาท หรือลงไป 3.85% ด้วยมูลค่าการซื้อขาย 4.57 พันล้านบาท ไม่รู้ว่ามันเกี่ยวข้องกับ INTUCH ทำการขายบิ๊กล็อตต่ำกว่าราคากระดานหรือเปล่า ?
*เซอร์ไพรส์มากกว่าคงเป็นช็อตที่แบงก์สีเขียว KBANK กระชากขึ้น 2 วันติด ทั้งที่ทุกอย่างยังคลุมเครือ โดยหุ้นสามารถขึ้นมาปิดที่ 100 บาท บวกไป 4.25 บาท หรือขึ้นไป 4.44% ด้วยมูลค่าการซื้อขาย 2.74 พันล้านบาท “โมนิก้า” จึงอยากชี้ให้เห็นการย้อนกลับมาเล่นเพราะความเชื่อที่ว่า หุ้นต่ำเกิน! วันนี้เลยต้องพึ่งใบบุญพวกกองทุนให้ช่วยดันต่อ เพื่อให้เกิดการทำแฮตทริกนะจะบอกให้
*มะลึกกึ๊กกึ๋ยคงต้องหันไปมองหุ้น DOHOME เพื่อชี้ให้เห็นการทะยานขึ้นเที่ยวนี้ ไม่ได้มาเล่น ๆ เพราะเป็นการบวกต่อเนื่องหลายวันทำการ จนวานนี้ขึ้นมายืนปิดที่ 6.15 บาท บวกไป 0.65 บาท หรือขึ้นไป 11.80% ด้วยมูลค่าการซื้อขาย 217 ล้านบาท กลายเป็นประเด็นที่ทำให้ “โมนิก้า” ตีความได้อย่างเดียวว่าหุ้นกำลังเด้งกลับไปหาราคาเหมาะสมบริเวณ 8 บาทเท่านั้น..ส่วนประเด็นอื่นคิดไม่ออกจริง ๆ เจ้าค่ะ
*ส่วนเรื่องที่คิดออกจริง ๆ คงมีแค่การวิ่งขึ้นของหุ้น AAV หลังเม้าท์กันสนั่นลั่นทุ่งถึงมาตรการอุ้มสายการบินกำลังถูกทำคลอด บรรดาขาลุยเลยใส่ไม่ยั้ง จนราคาหุ้นวิ่งขึ้นมาปิดที่ 1.36 บาท บวกไป 0.13 บาท หรือขึ้นไป 10.60% ด้วยมูลค่าการซื้อขาย 227 ล้านบาท “โมนิก้า” ยังมองเป็นเกมสั้นที่นักเล่นต้องจับจังหวะเข้าออกให้ดี เพราะตำราที่ร่ำเรียนมาเขาเขียนไว้ว่า ถ้าต้องการหมดตัวให้ซื้อหุ้นสายการบินน่ะซี
*ประเด็นดังกล่าวทำให้ “โมนิก้า” หันมามองหุ้น BTS ในทันที เพราะสถานการณ์ไวรัสมรณะที่กำลังเผชิญในเวลานี้ มันกระทบกำไรของบริษัทเต็ม ๆ ราคาหุ้นถึงขยับขึ้นอย่างแข็งแกร่งไม่ได้เสียที ขนาดวันก่อนกระชากขึ้นพรวดพราดอย่างร้อนแรง พอถึงวานนี้กลับทรุดตัวลงมายืนปิดที่ 9.85 บาท ลบไป 0.25 บาท หรือลงไป 2.50% ด้วยมูลค่าการซื้อขาย 720 ล้านบาท แสดงว่ายังไม่พร้อมขึ้นนะคะ